**Corăbiile**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-ntorc corăbii cu motor

Pe mările de cositor.

Deşi neînvinse parcă-s toate

Orbite de singurătate.

Nu are zarea loc de ele

Au plumb în pântecele grele.

Şi-n pântec nu-i Iona-ascuns

Ci codul morţii nepătruns.

Şi din străfunduri de sub mare

Aduc otravă, nu licoare

Puteri peste măsura firii

Din urâciunea pustiirii.

Cu-o vorbă pot, doar cu-n cuvânt

Să stingă viaţa pe pământ

Să surpe tot ce e sub soare

Clădit cu trudă şi sudoare.

În lacuri de argint sticloase

Pot să ridice munţi de oase.

Noi aşteptam la mal să vină

Corăbiile de lumină.